Kados sampun kita mangertosi bilih ing samangke, Indonesia anggadahi tatkrami ingkang adiluhung,ugi asring kasebat budaya katimuran. Masyarakatipun grapyak sumanak, sami guyup rukun, remen tetulung sarta mituhu dhumateng para pinisepuh. Ananging sedaya menika, sampun wiwit kagerus dening era globalisasi dalah modernisasi. Pangrembakaning budaya manca ingkang kabeta dening kemajenganing jaman, andamel para kadang mudha kados kecalan jatidiri. Pribadinipun mingsad mingsed, mulur mungkret, ewah gingsir. Lha menika, ingkang ndamel para mudha dados nglirwaaken subasita saha tatakrami. Cobi, dipun penggalih malih, menawi wonten dalem, rencang-rencang basa boten kalih bapak ibu? Lajeng menawi dipun dawuhi, suwolo rumiyen menapa enggal-enggal dipun lampahi? Rak boten ngentosi Ibu duko rumiyen to?